Στέφεν Κάρι

Ο **Γουόρντελ Στέφεν Κάρι ο 2ος** (αγγλικά: *Wardell Stephen Curry II*, γεννήθηκε 14 Μαρτίου 1988) είναι Αμερικανός  καλαθοσφαιριστής, που αγωνίζεται στους Γκόλντεν Στέιτ Ουόριορς του NBA. Θεωρείται ως ένας από τους κορυφαίους σουτέρ και από τους καλύτερους παίκτες όλων των εποχών. 

Παίκτης με χαρακτηριστική δεξιοτεχνία στον χειρισμό της μπάλας με επιδόσεις στο σουτ, απέκτησε ιδιαίτερη ικανότητα σε προσπάθειες μεγάλες αποστάσεις, συχνά τρίποντα. Στις 14 Δεκεμβρίου του 2021 έφθασε τα 2.977 τρίποντα, στην πρώτη θέση όλων των εποχών ξεπερνώντας τον Ρέι Άλεν. Έχει κερδίσει το Βραβείο του πολυτιμότερου παίκτη (MVP) στην κανονική περίοδο το 2015 και το 2016, ήταν δύο φορές πρώτος σκόρερ (2016, 2021), ενώ έχει κατακτήσει και τέσσερις τίτλους πρωταθλήματος. Με την εθνική ομάδα των ΗΠΑ αναδείχθηκε χρυσός Ολυμπιονίκης το 2024.

Ήταν ο ηγέτης των Ουόριορς την σεζόν 2015-16 που σημείωσαν ρεκόρ με 73 νίκες στη κανονική διάρκεια και στους τελικούς έχασαν από τους Κλίβελαντ Καβαλίερς. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωσης 75 χρόνων ιστορίας του.

## Βιογραφία

### Πρώτα χρόνια
Ο Κάρι γεννήθηκε στο Άκρον του Οχάιο αλλά μεγάλωσε στη Σάρλοτ καθώς ο πατέρας του Nτελ Κάρι, που υπήρξε ένας από τους καλύτερους σούτινγκ γκαρντ της δεκαετίας του 1980, αγωνίζονταν τότε στους Σάρλοτ Χόρνετς και εκεί πρωτοπήγε σχολείο. Αργότερα έμεινε για μικρό χρονικό διάστημα στο Τορόντο μιας και ο πατέρας του είχε μεταγραφεί στους Τορόντο Ράπτορς. Επέστρεψε στη Σάρλοτ και πήγε γυμνάσιο στο *Charlotte Christian* με το οποίο κέρδισε διακρίσεις στο τοπικό σχολικό πρωτάθλημα. Με το πέρας της γυμνασιακής του καριέρας ο Κάρι, του οποίου το ύψος δεν ξεπερνούσε τα 1,82 μέτρα δεν συνάντησε ιδιαίτερο ενδιαφέρον από κολέγια ώστε να τον εντάξουν στην ομάδα τους. Δέχθηκε υποτροφίες από πιο άσημα κολέγια και τελικά επέλεξε το Ντέιβιντσον.

### Κολέγιο
Στο ντεμπούτο του ο Κάρι είχε 15 πόντους αλλά με 13 λάθη. Ακολούθησαν 32 πόντοι και 9 ριμπάουντ απέναντι στο Μίσιγκαν, ενώ συνέχισε να σκοράρει με υψηλή συχνότητα για να αναδειχθεί ως πρώτος σκόρερ στην Περιφέρεια του με 21,5 πόντους μέσο όρο. Στις 2 Μαρτίου του 2007 σε αγώνα κόντρα στο Φέρμαν πέτυχε το 113ο τρίποντό του στη σεζόν επίδοση ρεκόρ για  πρωτοετή στο NCAA.
Προκρίθηκαν στα εθνικά πλέι-οφ όμως παρά τους 30 πόντους του Κάρι ηττήθηκαν από το ισχυρότερο Μέριλαντ.

Την ακόλουθη σεζόν ηγήθηκε πάλι στην Περιφέρεια του κολεγίου του σε σκοράρισμα με 25,5 πόντους. Πρωταγωνίστησε μέσα στη σεζόν στην πρώτη νίκη του Ντέιβιντσον σε πλέι-οφ από το 1969 με 82-76 επί του Γκονζάγκα και στον επόμενο γύρο συνέβαλε στη νίκη επί του Τζορτζτάουν με 74-70. Νίκησαν και το Ουισκόνσιν για να προκριθούν στα προημιτελικά. Κατέρριψε το ρεκόρ εύστοχων τριπόντων στο NCAA στην ήττα 57-59 από το Κάνσας. Επέστρεφε στο Ντέιβιντσον και για τρίτη χρονιά ώστε να μπορέσει να αγωνιστεί περισσότερο στην θέση του πλέι μέικερ θεωρώντας πως θα ήταν η θέση στην οποία ήταν πιο πιθανό να αγωνιστεί στο NBA. Έκανε ρεκόρ κολεγιακής καριέρας σε πόντους, με 44 στην ήττα 78-82 από το Πανεπιστήμιο της Οκλαχόμα. Έκλεισε τη χρονιά ως πρώτος σκόρερ του πρωταθλήματος με 28,6 πόντους. Το ρεκόρ του με 162 τρίποντα σε μία σεζόν παραμένει.

### NBA
Οι Ουόριορς επέλεξαν τον Κάρι στην έβδομη θέση στα ντραφτ του 2009, ο οποίος υπέγραψε συμβόλαιο τον Ιούλιο του ίδιου έτους. Έκανε το ντεμπούτο του στις 28 Οκτωβρίου σε αγώνα με τους Χιούστον Ρόκετς και είχε 14 πόντους και 7 ασίστ. Στις 10 Φεβρουαρίου είχε το πρώτο του τριπλ-νταπμλ με 36 πόντους, 10 ριμπάουντ και 13 ασίστ σε νίκη επί των Λος Άντζελες Κλίπερς.
Αν και οι Ουόριορς δεν προκρίθηκαν στα πλέι οφ, ο Κάρι έκανε καλή πρώτη χρονιά με 17,5 πόντους, 5,9 ασίστ και 1,9 κλεψίματα σουτάρωντας με 43,7 % στα τρίποντα και ψηφίστηκε στην Πρώτη Πεντάδα των Ρούκι, ενώ ήρθε δεύτερος στην ψηφοφορία για ρούκι της χρονιάς. Την επόμενη σεζόν είχε 18,6 πόντους και 5,8 ασίστ με 44,2 % στα τρίποντα, ενώ το 93,4 % ευστοχία στις ελεύθερες βολές που ήταν το υψηλότερο εκείνη τη χρονιά στο πρωτάθλημα. Έλαβε επίσης μέρος στον διαγωνισμό δεξιοτήτων στο *All Star Weekend* τον οποίο και κέρδισε. Η σεζόν 2011-12 συνοδεύτηκε με πολλούς τραυματισμούς: αρχικά, σε αγώνα απέναντι στους Σικάγο Μπουλς έπαθε διάστρεμμα στον αστράγαλο κάτι που επαναλήφθηκε μετά από λίγες μέρες. Τον Μάρτιο χειρουργήθηκε στο δεξιό καρπό το οποίο είχε ως αποτέλεσμα να χάσει όλη την υπόλοιπη αγωνιστική περίοδο. Αγωνίστηκε μόνο στα 26 από τα 66 παιχνίδια που έδωσαν οι Ουόριορς και είχε τους χαμηλότερους μέσους όρους της καριέρας του σε πόντους, ριμπάουντ και ασίστ. Η επόμενη αγωνιστική περίοδος  θα συνδέονταν με την αγωνιστική εκτόξευση του Κάρι ο οποίος στις 4 Μαρτίου του 2013 θα έκανε ρεκόρ καριέρας με αντίπαλο τους Νιου Γιορκ Νικς ευστοχώντας και σε 11 τρίποντα, επίδοση ρεκόρ στην ιστορία των Ουόριορς.
Την τελευταία μέρα της κανονικής περιοδου κατέρριψε το ρεκόρ τριπόντων σε μια χρονιά που κατείχε ο Ρέι Άλεν με 272 τρίποντα. Οι Ουόριορς τερμάτισαν έκτοι στη Δυτική Περιφέρεια έτσι ο Κάρι για πρώτη φορά στην καριέρα του τους οδήγησε στα πλέι οφ. Αποκλείστηκαν στο δεύτερο γύρο με 4-2 νίκες από τους μετέπειτα φιναλίστ Σαν Αντόνιο Σπερς.

Η σεζόν 2013-14 χαρακτηρίστηκε από το νέο ρεκόρ που κατέρριψε ο Κάρι ο οποίος στις 7 Δεκεμβρίου του 2013 βρέθηκε στην πρώτη θέση με τα περισσότερα εύστοχα τρίποντα στην ιστορία του συλλόγου. Ολοκλήρωσε την καλύτερη στατιστικά, χρονιά της επαγγελματικής του σταδιοδρομίας με μέσους όρους 24 πόντους και 8,5 ασίστ. Ηγήθηκε των Ουόριορς στην κατάληψη της έκτης και πάλι θέσης, στη Δυτική Περιφέρεια με τέσσερις νίκες περισσότερες σε σχέση με την προηγούμενη χρονιά. Αυτή τη φορά οι Ουόριορς αποκλείστηκαν με 4-3 νίκες από τους Κλίπερς στον πρώτο γύρο των πλέι-οφ.

Η νέα αγωνιστική περίδος συνδυάστηκε με την έλευση του Στιβ Κερ στον ρόλο του προπονητή. Υπό τις οδηγίες του η ομάδα και ειδικότερα ο Κάρι απέδωσαν ιδιαίτερα θεαματικό και αποτελεσματικό μπάσκετ δείχνοντας από τα πρώτα τους παιχνίδια ότι αποτελούσαν ισχυρό φαβορί για τον τίτλο. Στις 7 Ιανουαρίου 2015 ο Κάρι πέτυχε το χιλιοστό του τρίποντο και, καθώς χρειάστηκε 369 αγώνες για να το καταφέρει, έγινε ο ταχύτερος που φτάνει αυτόν τον αριθμό στην ιστορία του πρωταθλήματος, όντας κατά 88 αγώνες γρηγορότερα από τον προηγούμενο κάτοχο του ρεκόρ Ντένις Σκοτ.
Οι Ουόριορς τερμάτισαν πρώτοι στη Δυτική Περιφέρεια με 67 νίκες, επίδοση-ρεκόρ στην ιστορία τους, και ο Κάρι ηγήθηκε της προσπάθειας έχοντας κατά μέσο όρο 23,8 πόντους και 7,7 ασίστ. Στα πλέι οφ έκανε νέο ρεκόρ εύστοχων τριπόντων σε μία χρονιά καταρρίπτοντας το προηγούμενο των 58 του Ρέτζι Μίλερ από το 2000. Οι Ουόριορς προκρίθηκαν για πρώτη φορά σε τελικούς ύστερα από 40 χρόνια νικώντας εκεί τους Κλίβελαντ Καβαλίερς. Ο Κάρι βραβεύτηκε ως αθλητής της χρονιάς του 2015.

Την επόμενη σεζόν ο Κάρι είχε 30,1 πόντους ανά αγώνα όταν ψηφίστηκε MVP της κανονικής περιόδου, ο πρώτος που ψηφίστηκε ομόφωνα στην ιστορία. Ηγήθηκε του πρωταθλήματος σε σκοράρισμα, κλεψίματα (2,14) και ποσοστό ελεύθερων βολών (90,8 %), καθιστώντας τον τον πρώτο παίκτη που ηγείται και των τριών στατιστικών σε μία σεζόν. Σούταρε με 50,4 % εντός πεδιάς και 45,4 % στα τρίποντα. Σημείωσε ρεκόρ περισσότερων εύστοχων τριπόντων σε μία σεζόν με 402 . Οι Ουόριορς σημείωσαν ρεκόρ με 73 νίκες στο πρωτάθλημα, ξεπερνώντας τους Σικάγο Μπουλς του 1996 αλλά στους τελικούς έχασαν τον τίτλο από τους Καβαλίερς, αν και προηγήθηκαν με 3-1. Στις 8 Νοεμβρίου 2016, ο Κάρι κατέρριψε το ρεκόρ τριπόντων του NBA με 13 στη νίκη με 116–106 επί των Νιου Όρλεανς Πέλικανς. Ωστόσο, ο Κλέι Τόμσον τον ξεπέρασε κατά ένα τρίποντο στις 29 Οκτωβρίου 2018. Ο Κάρι κατέκτησε ξανά το πρωτάθλημα του NBA με τους Ουόριορς το 2017, νικώντας τους κάτοχους του τίτλου Κλίβελαντ Καβαλίερς στον τρίτο συνεχόμενο τελικό μεταξύ τους. Κέρδισε ξανά το πρωτάθλημα το 2018, νικώντας για άλλη μια φορά τους  Καβαλίερς στους τελικούς. 

Στις 4 Ιανουαρίου 2021, ο Κάρι σημείωσε 62 πόντους στη νίκη εναντίον των Πόρτλαντ Τρέιλ Μπλέιζερς, σημειώνοντας νέο ρεκόρ καριέρας. Στις 13 Απριλίου 2021 σημείωσε 53 πόντους σε έναν αγώνα εναντίον των Ντένβερ Νάγκετς, ξεπερνώντας τον Ουίλτ Τσάμπερλεϊν (17.783) για τους περισσότερους πόντους στην ιστορία των Ουόριορς. Στις 20 Φεβρουαρίου 2022 στο All Star Game, σημείωσε 50 πόντους  και 16 πετυχημένα τρίποντα (ρεκόρ) κερδίζοντας και τον τίτλο του πολυτιμότερου παίκτη της συνάντησης. Στις 16 Ιουνίου 2022, μετά από μια επιτυχημένη πορεία στα πλέι οφ και μια νίκη με 4-2 επί των Μπόστον Σέλτικς, ο Κάρι κέρδισε τον τέταρτο τίτλο του και το πρώτο του βραβείο MVP τελικών. Ψηφίστηκε ομόφωνα έχοντας μέσο όρο 31,2 πόντους, 6,0 ριμπάουντ, 5,0 ασίστ και 2,0 κλεψίματα ανά αγώνα. Στις 30 Απριλίου 2023, σημείωσε 50 πόντους στη νίκη με 120–100 επί των Σακραμέντο Κινγκς, ξεπερνώντας το προηγούμενο ρεκόρ των 48 πόντων σε έβδομο αγώνα πλέι  που κατείχε ο Κέβιν Ντουράντ. Ευστόχησε σε 20 από τις 38 προσπάθειές του (7 από αυτές τρίποντα), τις περισσότερες που είχε ποτέ σε έναν αγώνα.

### Εθνική ομάδα
Η πρώτη εμπειρία του Κάρι με την εθνική ομάδα των Ηνωμένων Πολιτειών ήρθε στο Παγκόσμιο Πρωτάθλημα FIBA ​​Κ-19 του 2007, όπου βοήθησε την ομάδα των ΗΠΑ να κατακτήσει το αργυρό μετάλλιο. Είχε μέσο όρο 9,4 πόντους, 3,8 ριμπάουντ, 2,2 ασίστ και 2,8 κλεψίματα ανά αγώνα.

Το 2010, ο Κάρι επιλέχθηκε στην ομάδα των ανδρών, παίζοντας λίγο στο Παγκόσμιο Πρωτάθλημα ​​του 2010, καθώς οι Ηνωμένες Πολιτείες κέρδισαν το χρυσό μετάλλιο. Το 2012, ο Κάρι αποκλείστηκε από τη λίστα των 20 φιναλίστ που επιλέχθηκαν αρχικά για την Ολυμπιακή ομάδα των ΗΠΑ του 2012 στο Λονδίνο. Το 2014, ανέλαβε μεγαλύτερο ρόλο στην ομάδα, βοηθώντας την να κατακτήσει ένα ακόμη αήττητο τουρνουά στο Παγκόσμιο Κύπελλο του 2014 και σκοράροντας 10 πόντους στον τελικό. Στις 6 Ιουνίου 2016, ο Κάρι αποσύρθηκε από την επιλογή για τους Ολυμπιακούς Αγώνες του 2016 στο Ρίο ντε Τζανέιρο, επικαλούμενος προβλήματα στον αστράγαλο και το γόνατο ως τον κύριο λόγο. 

Έκανε το ντεμπούτο του στους Ολυμπιακούς Αγώνες του 2024, δίπλα στον επί χρόνια προπονητή του, Στιβ Κερ. Σε έναν αμφίρροπο ημιτελικό αγώνα εναντίον της Σερβίας, ο Κάρι ηγήθηκε της ανατροπής με 17 πόντους στη νίκη με 95–91, ολοκληρώνοντας την φάση με 36 πόντους, οκτώ ριμπάουντ και 9/14 σουτ από τρίποντα, το υψηλότερο ρεκόρ στο τουρνουά.  Στα τελευταία δύο λεπτά, πραγματοποίησε ένα επιτυχημένη κλέψιμο, ένα λέι απ και ευστόχησε σε δύο κρίσιμες βολές, διατηρώντας το προβάδισμα των τεσσάρων πόντων. Οι 36 πόντοι του είναι οι δεύτεροι περισσότεροι που έχουν σημειωθεί ποτέ σε έναν αγώνα από Αμερικανό, πίσω από την επίδοση του Καρμέλο Άντονι με 37 πόντους το 2012. Επίσης, σημείωσε ολυμπιακό ρεκόρ για τα περισσότερα τρίποντα που σημειώθηκαν σε έναν αγώνα νοκ άουτ. Συνέχισε την απόδοσή του με μια ακόμη επιτυχημένη εμφάνιση στον τελικό αγώνα εναντίον της Γαλλίας, σημειώνοντας 24 πόντους, πέντε ασίστ και 8/12 σουτ από τρίποντα. Ευστόχησε σε τέσσερα συνεχόμενα τρίποντα στα τελευταία τρία λεπτά για να εξασφαλίσει το πέμπτο συνεχόμενο χρυσό Ολυμπιακό μετάλλιο των Ηνωμένων Πολιτειών και το πρώτο του στην καριέρα. Το τελευταίο τρίποντο του Κάρι, που έδωσε ώθηση στον τελικό, που ονομάστηκε «Χρυσό Στιλέτο», χαρακτηρίστηκε ως μια από τις σπουδαιότερες στιγμές στην ιστορία του Ολυμπιακού μπάσκετ. Ολοκλήρωσε το τουρνουά ως ο πρώτος σκόρερ της ομάδας, με μέσο όρο 14,8 πόντους ανά αγώνα, και σημείωσε ολυμπιακό ρεκόρ για τα περισσότερα τρίποντα σε τελικό. Επιλέχθηκε στην καλύτερη πεντάδα των Ολυμπιακών Αγώνων και αναδείχθηκε Αθλητής της Χρονιάς της Ομοσπονδία των ΗΠΑ για το 2024. Μαζί με τους Μάτζικ Τζόνσον, Μάικλ Τζόρνταν και ΛεΜπρόν Τζέιμς έγινε ο τέταρτος παίκτης στην ιστορία του NBA που κέρδισε τουλάχιστον τέσσερα πρωταθλήματα, δύο βραβεία MVP πρωταθλήματος, ένα βραβείο MVP τελικών και ένα χρυσό Ολυμπιακό μετάλλιο στην καριέρα του.

### Προσωπική ζωή
Στις 30 Ιουλίου 2011 παντρεύτηκε την επί χρόνια σύντροφο του, Αΐσα Αλεξάντερ και μαζί απέκτησαν τέσσερα παιδιά: την Ράιλι Ελίζαμπεθ (γενν. 19 Ιουλίου 2012), την Ράιαν Κάρσον (γενν. 10 Ιουλίου 2015), τον Κάνον Γουόρντελ Τζακ (γενν. 2 Ιουλίου 2018) και τον Κάιους (γενν. 11 Μαΐου 2024)

## Στατιστικά
### ΝΒΑ
#### Κανονική Περίοδος

### NBA Πλέι οφ

### NCAA

## Τίτλοι και διακρίσεις
* Ολυμπιακοί Αγώνες χρυσό μετάλλιο : 2024
* 2 φορές πρωταθλητής κόσμου : 2010, 2014
* 4 φορές πρωταθλητής του NBA : 2015, 2017, 2018 και 2022
* 2 φορές MVP του NBA : 2015, 2016
* Πολυτιμότερος παίκτης των τελικών του NBA : 2022
* Δύο φορές πρώτος σκόρερ του NBA : 2016, 2021
* Πρώτος στα κλεψίματα : 2016
* 11 φορές All Star : 2014–19, 2021–25
* 2 φορές πολυτιμότερος παίκτης του All-Star Game : 2022, 2025
* 4 × καλύτερη ομάδα NBA : 2015, 2016, 2019, 2021
* 4 × δεύτερη ομάδα NBA : 2014, 2017, 2022, 2023
* 2 × τρίτη ομάδα NBA : 2018, 2024
* NBA καλύτερη ομάδα των ρούκι : 2010

## Παραπομπές


## Εξωτερικοί σύνδεσμοι

* Επίσημος ιστότοπος 
* Αναλυτικά στατιστικά καριέρας

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA 
Κατηγορία:Καλαθοσφαιριστές Γκόλντεν Στέιτ Ουόριορς
Κατηγορία:Καλαθοσφαιριστές All-Star Game (NBA) 
Κατηγορία:Παίκτες νικητές Παγκοσμίου Πρωταθλήματος FIBA
Κατηγορία:Καλαθοσφαιριστές Παγκοσμίου Πρωταθλήματος 2010
Κατηγορία:Καλαθοσφαιριστές Παγκοσμίου Πρωταθλήματος 2014
Κατηγορία:Πόιντ γκαρντ
Κατηγορία:Καλαθοσφαιριστές στους Θερινούς Ολυμπιακούς Αγώνες 2024
Κατηγορία:Ολυμπιονίκες της καλαθοσφαίρισης